Diari Oficial de la Generalitat Valenciana


Sumari del DOGV 5684, del 21-01-2008 (2008/667)

DECRET 5/2008, de 18 de gener, del Consell, pel qual se suspén parcialment la vigència del Pla General d'Ordenació Urbana del municipi d'Elx.
---------------------------------------------------------------------------------------------------------------------------------------------

### Dades del document

Número de DOGV
:   5684

Data del DOGV
:   21-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/667


Data del document
:   18-01-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Elx
    * reglamentació urbanística
    * administració local
    * pla d'urbanisme

DECRET 5/2008, de 18 de gener, del Consell, pel qual se suspén parcialment la vigència del Pla General d'Ordenació Urbana del municipi d'Elx. [2008/667]
El Pla General d'Ordenació Urbana vigent del municipi d'Elx va ser aprovat definitivament per la Comissió Provincial d'Urbanisme d'Alacant el 25 de maig de 1998. Des de mitjans dels huitanta existeix a Elx una política encaminada a la conservació i millora del Palmerar, que té la màxima expressió en l'aprovació de la llei que regula la tutela d'aquest, de 1986, en el mateix pla general de 1998 i en la declaració com a Patrimoni de la Humanitat per la UNESCO l'any 2000.
En relació amb això, el Servei Tècnic Municipal d'Urbanisme va redactar el projecte de pla especial de protecció del Palmerar d'Elx, el qual té un doble objectiu, d'una banda, el tractament del palmerar com una unitat paisatgística, sent els seus principals valors l'ús, el gaudi i la contemplació d'aquest i, d'una altra, la protecció específica de l'estructura física dels horts de palmeres.
En data 30 de gener de 2006 l'Ajuntament en Ple va adoptar un acord de suspensió de l'atorgament de llicències d'edificació, demolició i parcel·lació urbanística a les àrees que afecten horts del Palmerar Històric del centre de la ciutat i el seu entorn. Abans de transcórrer el termini d'un any de la suspensió de llicències, l'Ajuntament Ple, en sessió de 22 de gener de 2007, va acordar sotmetre a informació pública el projecte de pla especial de protecció del Palmerar d'Elx, i també la suspensió de l'atorgament de llicències en aquelles àrees objecte d'aquest pla especial, les noves determinacions de les quals suposaven modificació del règim urbanístic vigent.
L'1 de febrer de 2007 el projecte del Pla Especial de Protecció del Palmerar d'Elx va ser remés a la conselleria de Cultura, Educació i Esport, en compliment del tràmit previst en l'article 34.2 de la Llei del Patrimoni Cultural Valencià.
Com que està pròxim a expirar el termini de suspensió de llicències acordat per l'Ajuntament sense que haja pogut completar-se el procediment administratiu d'aprovació del pla especial, i a fi de preservar, en la mesura que es puga, la situació actual i evitar actuacions que puguen resultar en el futur incompatibles amb els objectius del document i, per consegüent, contràries i perjudicials a l'interés públic, l'Ajuntament ha considerat imprescindible, en Ple extraordinari de 10 de gener de 2008, sol·licitar al Consell que, mitjançant decret, suspenga parcialment la vigència del seu pla general, en l'àmbit espacial de la declaració del Palmerar com a Patrimoni de la Humanitat per la UNESCO, atés que en la resta de l'àmbit del pla especial no hi ha contradiccions substancials entre aquest i el pla general.
La possibilitat d'efectuar la suspensió que s'insta es recull expressament en l'article 102 de la Llei 16/2005, de 30 de desembre, de la Generalitat, Urbanística Valenciana, que regula la possibilitat que la suspensió es mantinga fins a l'entrada en vigor del nou pla en elaboració, i com a màxim, pel termini de quatre anys, i ha d'establir el règim urbanístic aplicable transitòriament en el municipi.
La necessitat de suspensió es justifica en l'acord del Ple de data 10 de gener de 2008, i desenvolupada en informe de l'arquitecte municipal, que conté una descripció més detallada de les raons que fonamenten la petició de suspensió del planejament vigent:
«El Pla Especial de Protecció del Palmerar d'Elx naix amb el propòsit de:
- Protegir i conservar al Palmerar d'Elx com a patrimoni cultural a què fa referència la Llei 4/1998, d'11 de juny, de la Generalitat Valenciana, del patrimoni cultural valencià; la Llei 7/2004 de 19 d'octubre, de modificació de l'anterior, i la Llei 4/2006, de 19 de maig, de patrimoni arbori monumental de la Comunitat Valenciana.
- Aconseguir la total sintonia i complementarietat amb les disposicions emanades de la Llei 1/1986, de 9 de maig, de la Generalitat, per la qual es regula la tutela del Palmerar d'Elx, amb el Decret 133/1986, de 10 de novembre, de desplegament d'aquesta llei i amb els òrgans de govern i gestió que d'aquesta emanen, tot això en el marc establit per l'article 38.d) de la Llei 16/2005, de 30 de desembre, de la Generalitat (LUV).
- Identificar els elements d'interés en l'àmbit estudiat i adoptar les mesures per a la conservació, estètica i funcionalitat d'aquest; ordenar i preservar l'estructura històrica dels horts, i disposar el que calga respecte al tractament i plantació de les espècies vegetals més apropiades.
- Desenvolupar el que assenyala el vigent Pla General d'Ordenació d'Elx de 1998 en l'article 106 de la seua normativa.
Tot això a fi de protegir i, en la mesura que es puga, recuperar els horts tradicionals de palmeres, amb les seues construccions, sistemes de reg, infraestructures, etc., del terme municipal d'Elx.
Per a aconseguir el dit propòsit és necessari, de manera prioritària, disposar limitacions quant a la possibilitat d'edificar en els horts de palmeres, atés que el pla especial redueix i, en molts casos impedeix, que sobre els horts puguen materialitzar-se determinats aprofitaments previstos pel pla general [...]».
L'àmbit espacial de la suspensió que preveu la proposta aprovada per l'Ajuntament d'Elx ha d'estar, necessàriament, referit a les àrees objecte del Pla Especial de Protecció del Palmerar la suspensió de les quals es considera com estrictament necessària, ja que el seu desenvolupament parcial o total suposaria la impossibilitat de l'execució del dit pla especial, en tràmit, atés que afecta els objectius d'aquest, dificulta, per tant, la preservació del Palmerar i perjudica, eventualment, l'interés públic. La suspensió no podrà excedir, en tot cas, el termini d'un any, temps que es considera més que suficient per a la finalització de la tramitació del Pla Especial de Protecció del Palmerar d'Elx.
Tot això tenint en compte criteris de minimització de les responsabilitats administratives que resulten exigibles per la present suspensió, responsabilitat que correspon i assumeix l'Ajuntament d'Elx, ja que és l'administració responsable de l'elaboració del pla especial del qual deriva aquest decret.
Per això, vista la sol·licitud formulada per l'Ajuntament d'Elx, mitjançant acord del Ple de l'Ajuntament de 10 de gener de 2008, de suspensió de la vigència del Pla General d'Ordenació Urbana en vigor respecte als sòls afectats per la declaració del Palmerar com a Patrimoni de la Humanitat per la UNESCO (area of site), complits els tràmits procedimentals, a proposta del conseller de Medi Ambient, Aigua, Urbanisme i Habitatge, i amb la deliberació prèvia del Consell, en la reunió del dia 18 de gener de 2008,
DECRETE
Article 1
Suspendre parcialment la vigència del Pla General d'Ordenació Urbana del municipi d'Elx, aprovat definitivament per la Comissió Provincial d'Urbanisme d'Alacant el 25 de maig de 1998, exclusivament respecte a l'ordenació dels sòls afectats per la declaració del Palmerar com a Patrimoni de la Humanitat per la UNESCO (area of site), atés que en la resta de l'àmbit del pla especial no hi ha contradiccions substancials entre aquest i les determinacions del pla general. Per consegüent, l'àmbit objecte d'aquesta suspensió és el mateix de l'esmentada declaració del Palmerar com a Patrimoni de la Humanitat. S'efectua una expressa remissió als plans del Pla Especial de Protecció del Palmerar d'Elx que té en tramitació l'Ajuntament, a fi d'identificar el sòl afectat per la suspensió (annex del present decret).
Article 2
La suspensió es mantindrà fins a l'entrada en vigor del Pla Especial de Protecció del Palmerar d'Elx, en tramitació i, com a màxim, pel termini d'un any.
Article 3
El règim urbanístic transitori aplicable en el sòl afectat per la suspensió del planejament durant la vigència d'aquesta, és el següent:
- Queda suspesa la possibilitat d'adoptar acords de programació; igualment queda suspés l'atorgament de llicències d'edificació, parcel·lació i demolició.
- Seran admissibles les sol·licituds de llicències per a execució d'obres de tancament, les de conservació, restauració i rehabilitació d'edificacions existents i, en general, les obres de caràcter menor, sempre que l'augment de volum que s'ha d'autoritzar no sobrepasse l'edificabilitat establida en el vigent pla general.
DISPOSICIÓ FINAL
Única
Aquest decret entrarà en vigor el dia que es publique en el Diari Oficial de la Comunitat Valenciana.
València, 18 de gener de 2008
El president de la Generalitat,
FRANCISCO CAMPS ORTIZ
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓN